钦定古今图书集成/明伦汇编/人事典/第015卷 > 《古今医统》 > 《治案》
## 钦定古今图书集成/明伦汇编/人事典/第015卷 > 《古今医统》 > 《治案》

张子和治泽州李结之，忽犯牙痛，皱眉不语。一客见
之曰：“何不乐也？”曰：“牙痛。”客曰：“予曾闻戴人云，阳明经
邪热有馀也，宜大下之。”乃付舟车丸七十粒，服毕，为
友留饮，药为盐酒所发，吐之吐毕而痛止。患者大服，
曰：“戴人神仙也。”不三日复痛，再服前药百丸，下数行
遂愈，不复作。

《丹溪》治一妇人，年三十馀，病齿痛不可忍，口吸凉风
则暂止，闭口则复痛，此阳明湿热为患也。用黄连、胡
桐泪苦寒，薄荷、荆芥辛凉，四味治湿热为主；升麻苦
平，行阳明经为使，牙齿骨之馀，以羊䯒骨补之为佐，
麝香少许为引，用共为细末擦之，痛减半。又以调胃
承气去硝加黄连治其本，下二三行而止，遂不复作。